
  Egy


  Egy könyvesbolt hátsó helyisége általában nem mágikus hely.


  Valamennyien ismerjük a könyvesboltokban fellelhető sajátos varázslatot. A polcokon várakozó könyvek kaput nyitnak más világokba, szerethető és becsmérelhető karaktereket, teljesítendő küldetéseket és legyőzendő ellenségeket sorakoztatnak fel.


  Különleges varázslatot érzünk, amikor belépünk egy könyvesboltba. A polcokon böngésző vásárlók boldog csendje barátságosan üdvözöl. Megcsap a lassan öregedésnek induló papír dohos vaníliaillata. A fényes gerincek azzal az ígérettel csalogatnak közelebb, hogy a lapjaik között egy időre mindenről megfeledkezhetünk.


  A könyvesboltok hátsó helyiségei nem ilyen megkapóak és hívogatóak.


  A könyvkereskedők ezekben tárolják azokat a limlomokat, amelyeket a vevőknek nem kell látniuk. Egy könyvesbolt vezetésének azon részeit, amelyek tönkretennék a megilletődött csend illúzióját. A könyvelési táblázatokat és az összelapított kartondobozokat. A kiadók katalógusait és a sérült kemény kötésű könyveket. A tonhalas szendvicset, aminek a befalására az egyik könyvkereskedő a vásárlók áradata közepette talál majd egy röpke pillanatot, és a horpadt biciklit, amelyen egy másik dolgozó imbolygott be napkeltekor a munkába. Az elhagyott esernyőket, régi könyvutalványokat, egy kardigánt, amelyért senki sem jelentkezett, de ami túl kényelmesnek látszott ahhoz, hogy kidobják.


  A könyvesboltok hátsó helyiségei nem hagyományosan mágikus helyek, de a Lámpafény Könyvek végében lévő túlzsúfolt szoba a többségnél egy kicsit mégis mágikusabb volt.


  Talán azért, mert egy mágikus falu varázslatos utcájában állt. Lampton lakosságának több mint a fele nem emberi lény volt. Vérfarkasok, boszorkányok, trollok, selkie-k, azaz fókatündérek és orkok verődtek össze ebben a kis faluban, ami egy kiterjedt erdő és egy hosszan húzódó homokos tengerpart között bújt meg.


  De az is lehet, hogy a Lámpafény Könyveket egy aszszony töltötte meg varázzsal, aki a polcokon sorakozó címek közül oly sokat szeretett. Egy emberi lény, aki még egy ilyen szokatlanul mágikus faluban is legendássá vált.


  A Lámpafény Könyvek hátsó helyiségében még az ezer másik könyvesbolt hasonló részlegében szintén megtalálható hétköznapi hulladék is szokatlanul különlegesek tűnt. A blokkok halmai és a sérült árut ellepő por aranyszínnel csillogott a mennyezeten végigfutó fagerendák közé felfűzött égősor fényében. A sok-sok évnyi adóbevallás és a könyves kiegészítők súlya alatt görnyedező polcok a rózsaszín, a kék és a zöld pasztellárnyalataira voltak festve. A padlót borító szőnyegen kitaposott ösvény vezetett az íróasztal és az ajtó között, de a telhetetlen hernyócska{1} testének bolyhos gömbjei az egyenetlen elszíneződés ellenére sem lettek kisebbek.


  A Lámpafény Könyvek hátsó helyisége tökéletesen varázslatos hely volt. Akárcsak maga a könyvesbolt.


  Legalábbis, amíg észre nem vettük a nőt, aki a szőnyegen törökülésben ülve egy egy hónapos blokk gyűrődéseibe zokogott.


  Kettő


  Max nem fakadt azonnal sírva, amikor lerogyott a padlóra.


  Miután a saját kulcsával bement a könyvesboltba, az utazótáskáját letette az emeleti szűk lakáshoz vezető csigalépcső aljába, majd csendesen lépkedett a polcok között, amíg elért a hátsó helyiség ajtajához.


  Mielőtt tíz évvel korábban elment, hogy számviteli és pénzügyi ismereteket tanuljon az egyetemen, ez az ő rendezett birodalma volt. Azóta drasztikusan megváltozott.


  Amikor ő használta a szobát a tanuláshoz és a könyvesbolt adóbevallásainak gondos kitöltéséhez, a szűk teret egyetlen, a mennyezet közepéről lelógó, teljesen hétköznapi égő világította be, amelynek vakító fényét egy egyszerű, fehér lámpaernyő lágyította.


  Ezt a közbeeső évek során valamikor a pókhálóval beszőtt mennyezeten szabálytalan sorokban elhelyezett, szelíden felébredő fényfüzérek váltották fel.


  Max rájuk meredt, miután felpöccintette a kapcsolót.


  –Ép ésszel kinek jut eszébe, hogy a fényfüzérek elegendő vagy egyáltalán megfelelő fényt adnak egy irodahelyiségben? – gondolkodott hangosan.


  Megkerült egy jókora kupac, a megnövekedett légmozgásban ledőléssel fenyegető magazint, és átlépdelt a visszataszítóan színpompás szőnyegen egy íróasztalhoz, ami a könyvesbolt felé volt fordítva. Amikor főként Max birtokolta ezt a szobát, az egyre bonyolultabb matek házi feladatok elkészítése közben szerette hallgatni a könyvesbolt nyüzsgését a háta mögött. Időnként felpillantott a füzeteiből, és átnézett a ferde ablakon a kusza szederbokrok tetejére, melyek nem tudták elzárni a kilátást a tágas égboltra. Emlékeztetőként, hogy a világ sokkal hatalmasabb, mint egy aprócska könyvesbolt egy nyomasztóan mágikus faluban.


  A jelek szerint az édesanyja nem tudta elviselni, hogy hátat fordítson a könyvesboltnak. Még azokban a percekben sem, amelyeket minden hónapban arra szánt, hogy elvégezze az üzlet felszínen tartásához nélkülözhetetlen papírmunkát. Geraldine Livre mindig készen állt a következő vásárlójára, égett a vágytól, hogy magához vonzza őket, és megtalálja számukra a tökéletes könyvet.


  Max édesanyjának akkora tehetsége volt azoknak a könyveknek a kiválasztásához, amelyek a vásárlóit nyomasztó problémákra reagáltak, és azokat gyakran meg is oldották, hogy fél Lampton állította: mágikus képességgel rendelkezik, ami ezen a különleges módon nyilvánul meg. Max édesanyja nevetett, valahányszor valaki elragadtatottan közölte vele, hogy bizonyára akadt egy-két boszorkány vagy legalább egy icipici tündér a családfájában.


  Nagyon sokféle vigaszra lehet lelni a könyvek lapjain, szokta Geraldine mondogatni, miközben lekapott egyet a polcról, és az illető mohó kezébe nyomta. Nem csoda, hogy az ajánlásaim segítenek az embereknek.


  Max nem tudta biztosan, hogy az édesanyja képessége, miszerint mindenki számára megtalálja a megfelelő történetet, valóban mágikus volt-e, vagy a klasszikus regényirodalom kiterjedt ismeretének köszönhette, mindenesetre imádta, hogy a Lámpafény Könyvek polcai között nőtt fel. Minden egyes történet, amelyet Geraldine ajánlott a lányának, azt éreztette vele, hogy különleges és hogy szeretik. Boldog vásárlókkal és az ismerős nevetéssel körülvéve olvasta el őket.


  Addig legalábbis imádta, hogy gyakorlatilag a polcok között nő fel, amíg fájdalmasan nyilvánvalóvá nem vált, hogy az a mágikus képesség, ami az édesanyjában a munkája terén működött, Maxbe egyáltalán nem szivárgott át.


  Az volt az a pillanat, amikor a bolt kényelmes karosszékében való olvasást felcserélte arra, hogy szemét összehúzva egyenleteket nézegessen a hátsó helyiségben.


  Amikor Max volt a felelős a Lámpafény Könyvek működtetésének – mindenki szerint, aki körüludvarolta az édesanyját – unalmas részeiért, ez a szoba makulátlan volt. A megőrzendő papírok dossziékba kerültek, és mindazt, ami elavult, könyörtelenül ledarálta vagy újrahasznosította.


  Ahogy Max elmozdított egy rendetlen kupac érintetlen vonalkódot és felpöndörödött blokkot, megpillantotta azt az egyetlen dolgot, ami semmit sem változott az egy évtizeddel ezelőtti távozása óta: a még a rendetlenség vastag rétegei alatt is beporosodott régi laptopját. Az unikornismatricák, melyeket azon a napon ragasztott gondosan a fedelére, amikor tizenkét éves korában megkapta, halványan csillogtak.


  Az ősrégi számítógép részleges előásása hibának bizonyult. A rajta lakozó több száz papír megmozdítása olyan porgomolyagot bocsátott ki, amelynek a csillámlását egy romantikusabb beállítottságú egyén örvendezve nézte volna a lámpafüzér lágy – és egyáltalán nem praktikus – fényében.


  Max véletlenül belélegezte.


  Az ezt követő köhögőrohamtól patakokban folyt a szeméből a könny. Félő volt, hogy a száraz köhögéstől és a tüsszögéstől göndör, fekete haja kiszabadul a szigorú tarkókontyból. Szemlátomást nem tanulva a leckéből, feltúrta az íróasztalon lévő papírokat egy papír zsebkendőért. A második porfelhő olyan sok oxigéntől fosztotta meg, hogy inkább úgy döntött, leül a színpompás szőnyegre, mielőtt leroskadna rá.


  Max nem talált zsebkendőt, de az asztalon elszórt blokkok némelyike annyira régi és viharvert volt, hogy megfelelt elfogadható pótléknak. Kitisztította az orrából a por legnagyobb részét két olyannal, amikről remélte, hogy adóügyileg már nem lényegesek, aztán megtörölte viszkető szemét a blúza ujjával, amely ruhadarab már sosem lesz olyan fehér és tiszta, mint akkor volt, amikor kinyitotta az édesanyja könyvesboltjának ajtaját.


  Az egyik blokk, amit vakon felkapott, nem volt annyira régi, mint a többi. A látását eltökélten elhomályosító por kipislogása után Max kisimította az egyik térdén.


  Egy hónappal korábban, öt óra előtt tíz perccel valaki megvette az Üvöltő szelek egy példányát. Max nem szívesen gondolt bele, milyen nehézségeket kellett elviselnie az illetőnek, ha egy ilyen elborult történet adta meg számára a kulcsot az érzelmi áttöréshez. Remélhetőleg egy iskolai projekt miatt esett a választás a könyvre, vagy egy barát tréfából ajánlotta neki.


  Maxnek elakadt a lélegzete, ahogy a tekintete a blokk aljára vándorolt, ahová a pénztáros neve volt nyomtatva.


  Egy hónappal ezelőtt ketten dolgoztak a könyvesboltban: Max édesanyja és egy Oakley nevű flúgos erdei nimfa. Max egykor második legjobb barátnőjének nevezte Oakley-t, de tíz év elteltével és a nemrégiben történtek után Maxnek valószínűleg komoly bosszúsággá kell őt átminősítenie. Akárhogy is, nagyon valószínű, hogy az édesanyja nem nyomta volna Heathcliffet és Cathyt ennek a gyanútlan vásárlónak a kezébe, mégis az ő neve szerepelt a blokkon.


  Geraldine Livre


  Akárki vette is meg azt a könyvet, alighanem ő volt az édesanyja utolsó vásárlója.


  Max több mint egy éve nem tette be a lábát Lamptonba különböző okok miatt, amelyek minden alkalommal, amikor visszautasította az édesanyja kísérleteit, hogy látogatásra hívja, indokoltnak tűntek, de a tucatnyi szemtanú, aki a szokatlanul balzsamos őszi délutánt élvezte egy hónappal ezelőtt, elmondta, hogy az édesanyja pontban öt órakor zárta be a könyvesboltot.


  Azután Geraldine Livre rögtön lelépett a járdáról, és abban a pillanatban elgázolta egy teherautó, amely irányíthatatlanul száguldott be menetiránnyal szemben az egyirányú utcába.


  Miután elszipogta a porral folytatott egyoldalú csatája maradék szemcséit, Max meredten nézte az édesanyja utolsó eladásának bizonyítékát.


  A háta mögött lévő könyvesbolt sosem volt ilyen csendes. Még akkor sem, amikor Geraldine a nap végén bezárt, mert olyankor dúdolgatva takarította le a polcokat, vagy nyikorogtak az emeleti padlódeszkák, miközben összeütött valami táplálkozási szempontból megfelelő, ám esztétikailag értékelhetetlen vacsorát.


  Max mellkasa megremegett.


  Egy hónapja már, hogy Geraldine esélye, hogy valaha még csinálhassa ezeket a dolgokat – és ezer mást, amikre csak addig volt alkalma, amíg a Lámpafény Könyvek polcai között siklott ide-oda –, megmásíthatatlanul megszűnt.


  Ezért sírta tele azt a blokkot.


  Három


  Dun-dun. Dun-dun.


  A Cápa főcímzenéjének két baljós hangja hasított bele Max szaggatott zokogásába.


  A csengőhang hozzárendelése az idős ügyvéd nevéhez, aki az édesanyja ügyeit intézte, akkor nyert értelmet, amikor két héttel ezelőtt beszélt vele. A férfi a disztingvált hangjával és a komoly arcából hanyagul hátrafésült fehér hajával David Attenborough-ra emlékeztette. Max úgy döntött, hogy a hívásait egy állathoz kapcsolódó dallamnak kell beharangoznia. Nem tudatosult benne, automatikusan milyen vészjóslóvá tesz majd az a két hang minden érintkezést azzal a kedves emberrel.


  Letette a nedves blokkot a bolyhos szőnyegre, és blúza poros ujjaival megtörölte az arcát. Nem kellett tükörbe néznie, így is kilencvenkilenc százalékig biztos volt benne, hogy világos bőrén itt-ott vörös foltok éktelenkednek. A reggel a londoni lakásában feltett minimális szempillafesték és szemtus elkenődött, amitől úgy festett, mint egy ember nagyságú mosómedve.


  Egyszer találkozott két példánnyal a könyvesboltban. Azóta sem vágyott hasonlítani hozzájuk.


  Max előhúzta a telefonját élére vasalt pamutnadrágja zsebéből – a mély szilvakék holmi volt a ruhatára legmerészebb darabja –, és gondosan elrakta az édesanyjáról szóló gondolatokat egy dobozba a tudata mélyére, ahol mindazt tartotta, amire nem akart gondolni.


  A dobozról lassan iratszekrényre kellene váltania, ha továbbra is olyan tempóban tesz hozzá a tartalmához dolgokat, ahogy az édesanyja halála óta tette, de jó ez így. Tökéletesen jó.


  Max kihúzta magát, és összeszedte minden profi energiáját, aminek még a birtokában volt egy kiadós spontán zokogás után. Mialatt egy gyerekszobai szőnyegen üldögél. Ragacsos porréteggel borítva.


  Rákoppintott a telefon kijelzőjére, és a zene, amely a komponista szándéka szerint kimondottan valami szörnyű hír előfutáraként szolgált, abbamaradt.


  –Jó napot, Colin! – Max összerezzent a hangja nazális színezetétől. – Köszönöm, hogy ilyen gyorsan visszahívott.


  –Miss Livre, jól van? Rosszkor hívom?


  Max lehunyta a szemét, és azt kívánta, bár néhány dolog spontán megváltozna az életében. Ami a legfontosabb, hogy az édesanyja még élne, és neki nem volna oka, hogy a Lámpafény Könyvek hátsó helyiségében legyen. Helyette a saját lakásában lehetne Londonban. Egy összeillő darabokból álló polárpizsamában. Forró csokoládét iszogatva. Pormentes polcokkal körülvéve, rajtuk egy sereg olyan könyvvel, amelyeket bőven az ő életében adtak ki.


  Ha ez nem megvalósítható – túl nagy kérés –, akkor lejjebb adva azt kívánja, bárcsak ne szabadított volna el egy port fújó forgószelet, és ne tette volna érzelmi ronccsá egy rövidke papírfecni.


  Ha az elméjébe pillanatnyilag belekukkantó valamiféle mágikus egyed egyik kívánságát sem képes teljesíteni, Max azzal is beérné, ha Colin olyankor hívta volna, amikor felvértezettnek érzi magát ennek a beszélgetésnek a lefolytatásához. Talán úgy egy év múlva.


  –Jól vagyok. – Max már azzal is megelégedett volna, ha kevesebb takony dugaszolta volna el az orrát. Bármivel, ami meggyőzőbbé tenné a hazugságát. – Átnézek pár dolgot anyukám könyvesboltjában. Rengeteg a por. Tüsszögnöm kellett tőle.


  Túl sokat magyarázkodik. A tipikus árulkodó jel. Jóllehet Max a Locke and Yarrow Associates könyvelési részlegén dolgozott, sok időt töltött az ügyvédek falkájával, akik akkora fanatizmussal védték gazdag ügyfeleik vagyonát, amilyet inkább K-pop-koncerteken látni –, épp eleget ahhoz, hogy megtanulja, hogyan lehet kiszúrni egy hazudozót.


  Colin másfajta ügyvéd volt, de valószínűleg nem kevésbé ravasz. Max még alig-alig volt képes feldolgozni, hogy a világ az édesanyja nélkül megy tovább, Colin máris betessékelte faborítású irodájába, és elmagyarázta neki Geraldine végakaratának rendelkezéseit. Max végig bólogatott, nem nézett Colin együttérző szemébe, inkább bozontos szemöldökét bámulta, és hagyta, hogy a férfi gyengéd hangja enyhe kábulatba ringassa.


  Ez az irodájában érzett bódulat volt az oka, amiért megkérte az ügyvédet, hogy hívja fel. Tisztában kellett lennie a lehetőségeivel. A Lámpafény Könyvek eladása most is ugyanolyan borzalmasnak tűnt, mint egy hónappal ezelőtt, de ha nem talál valakit, aki vállalja a vezetését, akkor alighanem ez lesz az egyetlen választása.


  Geraldine halála után Max megkérte Oakley-t, hogy viselje a bolt és a felette lévő lakás gondját. Nem örökre, csak amíg Max kitalálja, mitévő legyen. A Lamptonba visszaköltözés szóba sem jöhetett, Max azonban nem volt képes azonnal a könyvesbolt eladása mellett dönteni.


  Max arra kérte Oakley-t, hogy adjon neki egy kis időt, amit az erdei nimfa meg is ígért.


  Az ígéret addig tartott, amíg el nem terelte a figyelmét valami csillogó holmi, ami éppen a szeme elé került, mire aztán elszökellt az erdőbe, és napokra eltűnt. Aminek nem lett volna szabad sokként hatnia, ismerve a bűnlajstromát, hogy hányszor tűnt el hosszabb-rövidebb időre.


  –Ha biztos benne, kedvesem – felelte Colin.


  Max minden erejével azon igyekezett, hogy egy jóformán idegen által tanúsított minimális kedvesség ne váltson ki belőle újból könnyzáport.


  –Beszélnem kell önnel a Lámpafény Könyvek jövőjéről.


  –Értem. – Papírok zizegtek. – Megkeresem az édesanyja végrendeletének erre vonatkozó részét.


  Colin felajánlott Maxnek egy példányt, amikor alig egy hónapja indulni készült az irodájából, de ő elhúzódott a kinyújtott keze elől, mert képtelen volt megérinteni a cáfolhatatlan bizonyítékát, hogy az édesanyja nincs többé.


  –A felkért vezetőnek hirtelen szabadságot kellett kivennie – magyarázta Max, nem akarva elárulni, hogy nem megfelelő személybe helyezte a bizalmát. Épp elég ideje ismerte Oakley-t, úgyhogy több esze is lehetett volna.


  Max – annak ellenére, hogy kevéske bizonyíték támasztotta alá az elméletét – remélte, hogy Oakley a korral megbízhatóbbá vált. Geraldine többször is növelte a munkaórái és a feladatai számát a könyvesboltban. Max feltételezte, hogy ez azt mutatja, hogy Oakley többet tartózkodik a boltban, de valószínűleg csak azt bizonyította, hogy az édesanyja túlságosan lágyszívű volt.


  –Ha nem találok mást, aki foglalkozna a könyvesbolttal, alighanem el kell adnom – közölte Max, kitartóan elutasítva, hogy belegondoljon, megvalósítható-e, amit mond.


  Colin köhintett.


  –Nem vagyok biztos benne, hogy szóba jöhet ez a megoldás.


  Max ugyan a mágikus képesség leghalványabb szikrájával sem rendelkezett, de úgy csorgott végig a gerincén a hideg rettegés, akár a küszöbön álló végzet előérzete.


  –Ezt hogy érti?


  –Engedje meg, hogy felolvassam az erre vonatkozó részt. – Újabb papírzörgés következett. – Halálom esetén az az óhajom, hogy leányom, Maxine Livre minimum egy évig tartózkodjon életvitelszerűen a Lámpafény Könyvekben, és ott felügyelje a napi munkát, mielőtt lépéseket tenne az ingatlan eladása ügyében.


  Max elszámolt tízig – inkább mint egy türelmetlen tizenéves, és nem az a zen pszichológus, akit fél szemmel szokott nézni az Instagramon –, és összehúzta puffadt szemét.


  –Hogy mi?


  –Egyszerűbben fogalmazva: az édesanyja azt kérte, hogy lakjon és dolgozzon a könyvesboltban egy évig, mielőtt piacra dobja. Másik üzletvezető alkalmazása nem felelne meg az édesanyja végrendeletében foglaltaknak, ahogyan az sem, ha az ingatlan üresen állna. Ha ön eltökélt az eladást illetően, akkor attól tartok, hogy szembe kellene mennie az édesanyja óhajával.


  –Ez nem lehet igaz. – Geraldine nem lehetett annyira eltévelyedve, hogy jó ötletnek tartsa azt, hogy Max működtesse a Lámpafény Könyveket. Mindig azt mondogatta Maxnek, hogy nagyon okos, de nem lehetett annyira elfogult, hogy azt gondolja, bárkinek is hasznára lehet, ha Max egy olyan helyen dolgozik, ahol mindig is siralmasan alkalmatlannak érezte magát.


  –Biztosíthatom, hogy az. – Egy halk kiáltás jelezte, hogy Colinnak azon túl is van egy élete, hogy szombaton késő délután szörnyű híreket hoz síró családtagok tudomására. – Elnézését kérem, de mennem kell. Ha szeretné, küldhetek önnek egy példányt az édesanyja végrendeletéből. Milyen címre postázhatom?


  Maxnek nem kellett még egyszer körülnéznie a hátsó helyiségben, ahol a szeszélyes megvilágításnak köszönhetően a sarkok homályba burkolóztak, hogy biztosan tudja: ennek a rendbe rakásához egy hétvégénél több időre lesz szüksége. Nem készített teljes leltárt, miközben átjött az elsötétített könyvesbolton, de biztosra vette, hogy nagyobb benne a rendetlenség, mint korábban valaha.


  Úgy érezte, mintha máris beismerte volna a vereségét, ugyanakkor eltökélte, hogy megnézi a végrendeletet, és könyörtelenül kideríti az összes kiskaput, ezért azt motyogta:


  –Kérem, küldje a könyvesboltba!


  –Remek. Gondom lesz rá, hogy hétfőn kézhez kapja. Jó napot, miss Livre!


  Colin letette, mielőtt Max kiötölhette volna, hogy mit válaszoljon egy ilyen régimódi elköszönésre. Anélkül, hogy megengedte volna magának, hogy túl mélyen belegondoljon az édesanyja kérésébe – és ismét zokogó kupacba roskadjon, ezúttal nem csupán a bánattól –, Max az igazgatója számához görgetett a telefonja névjegyzékében.


  Szerencsére Jillian nem vette fel. Ebben a jelenlegi lelkiállapotában, amelyben a szomorúság a szánalmas hitetlenséggel keveredett, Max sokkal szívesebben társalgott egy lélektelen géppel, mint a beszédes kolléganőjével.


  –Szia, Jillian! Elnézést, hogy hétvégén hívlak, de szeretném tudatni veled, hogy most veszem ki azt a szabadságot, amit anyu halála után javasoltál.


  Maxet meglepte, milyen figyelmesnek bizonyult a Locke and Yarrow Associates felső vezetése az egynapos, engedély nélküli távolléte után, amikor megkapta élete legszörnyűbb telefonját. Locke személyesen látogatott el a fülkéjébe, hogy részvétét fejezze ki. Biztosította, hogy annyi szabadságot vehet ki, amennyire szüksége van, hogy gyászoljon, és elrendezze az édesanyja dolgait.


  Max összeszorított foggal mosolygott, és biztosította, hogy tud dolgozni. A bonyolult könyvelési problémákba való belemélyedés volt az egyetlen, ami elvonta a figyelmét a világrengető fájdalmáról, amely szemernyit sem csökkent azóta, hogy értesült édesanyja haláláról.


  Most már Maxnek valami sokkal bonyolultabb és porral átitatottabb feladatra volt szüksége, hogy lefoglalja az elméjét.


  –Időre van szükségem, hogy megszervezzem anyu könyvesboltjának a sorsát. – Max számolgatta, vajon mennyi ideig fog tartani, hogy megtisztítsa a hátsó helyiséget, kiásson minden hasznos adminisztratív iratot, kitakarítsa magát a könyvesboltot, kitalálja, hogyan hagyhatná figyelmen kívül az édesanyja nevetséges kívánságát, szerezzen egy – ezúttal megbízható – boltvezetőt maga helyett, és átnézze az emeleti lakást. – Két hétnek elegendőnek kell lennie.


  Max éppen készült elmagyarázni – feleslegesen, hiszen Jillian tudta, hogy kifogástalan munkát végez –, hogy a gazdag ügyfelei észre sem fogják venni a rövid távollétét, mivel minden feladatával már jóval a határidő előtt elkészült, amikor félbeszakította a hátsó helyiség ferde ablakán felhangzó éles kopogás.

